IZVJEŠTAJ O DANIM DRŽAVNIM JAMSTVIMA I IZDACIMA PO DRŽAVNIM JAMSTVIMA U 2019. GODINI

Izdavanje jamstava propisano je odredbama članaka 71. do 85. u okviru razdjela VII. Zakona o proračunu (Narodne novine, broj 87/08, 136/12 i 15/15) i odredbama članka 35. Zakona o izvršavanju Državnog proračuna Republike Hrvatske za 2019. godinu (Narodne novine, broj 113/18 i 111/19). Prema Zakonu o izvršavanju Državnog proračuna Republike Hrvatske za 2019. godinu, dano je ovlaštenje Vladi Republike Hrvatske da, u ime Republike Hrvatske, može davati financijska i činidbena jamstva na prijedlog Ministarstva financija.

Godišnja vrijednost novih financijskih jamstava za 2019. godinu iznosi 2.800.000.000,00 kuna, od čega se iznos od 800.000.000,00 kuna odnosi na izvanproračunske korisnike državnog proračuna iz članka 29. stavka 3. Zakona o izvršavanju Državnog proračuna Republike Hrvatske za 2019. godinu. U iznos novih financijskih jamstava ne ulazi vrijednost jamstava danih za refinanciranje i reprogramiranje obveza iz prethodnih godina za koje je bilo dano jamstvo.

Državna jamstva izdaju se za: potporu kapitalnim ulaganjima u razvitak kojima se poboljšavaju opći uvjeti gospodarskog djelovanja i koji utječu na izvozni učinak, provedbu prioritetnog programa/projekta koji ima značenje za regionalnu gospodarsku stabilnost, radi ublažavanja gospodarske nerazvijenosti određenog područja, uklanjanje ratnih šteta, obnove ili hitne obnove od posljedica elementarnih nepogoda.

Nadležno ministarstvo, na temelju zahtjeva, dužno je ocijeniti temelj donošenja prijedloga dodjele jamstva u obliku programa ili druge osnove za podnošenje zahtjeva za dodjelu jamstva, bonitet tražitelja, ocjenu stanja zaduženosti, efekte novog zaduženja na mogućnost razvoja i likvidnosti te izraditi stručno mišljenje i jasno opredjeljenje prema odobrenju predloženog jamstva.

Činidbena jamstva su u pravilu vezana za okončanje posla, a mogu se davati na temelju primljenih predujmova u novcu ili imovini za gradnju brodova do njihove isporuke, nabavu zrakoplova na temelju dugoročnog ugovora o zakupu te za infrastrukturne projekte koji se izvode na osnovi ugovora o koncesiji ili zajedničkih ulaganja.

Za dana jamstva ugovorom o izdavanju jamstva uređuju se obveze tražitelja jamstva i instrumenti osiguranja.

Za jamstva koja se aktiviraju Ministarstvo financija može Financijskoj agenciji dati nalog za naplatu po aktiviranom državnom jamstvu radi namirenja duga.

***IZDANA JAMSTVA***

U razdoblju od 1. siječnja do 31. prosinca 2019. godine izdano je ukupno osam jamstava u ukupnom iznosu od 4.349.872.466,00 kuna, od čega je za refinanciranje postojećih obveza izdano jamstvo u iznosu od 2.958.574.000,00 kuna, dok se preostala izdana jamstva u iznosu od 1.391.298.466,00 kuna odnose na nova financijska jamstva u iznosu od 997.600.000,00 kuna, na činidbeno jamstvo u iznosu od 193.698.466,00 kuna i jamstvo izdano za izmirenje obveza izvanproračunskog korisnika u iznosu od 200.000.000,00 kuna.

U sektoru gospodarstva jamstva su izdana u iznosu od 823.698.466,00 kuna, dok je u sektoru prometa izdano jamstava u iznosu od 3.526.174.000,00 kuna.

U sektoru gospodarstva jamstva su izdana za društva 3. MAJ Brodogradilište d.d., Opća bolnica Pula, Pula i Klinički bolnički centar Rijeka, Rijeka.

3. MAJ BRODOGRADILIŠTE D.D., RIJEKA

Za društvo 3. MAJ Brodogradilište d.d., Rijeka, u svrhu stvaranja preduvjeta za pokretanje proizvodnje i završetak započetih novogradnji, a s ciljem umanjenja postojećih gubitaka za Republiku Hrvatsku, Vlada Republike Hrvatske na sjednici održanoj dana 22. kolovoza 2019. godine donijela je Odluku (Klasa: 022-03/19-07/327, Urbroj: 50301-25/05-19-4), kojom je ovlastila Ministarstvo financija da, u ime Vlade Republike Hrvatske izda, a ministar financija potpiše, ispravu o davanju državnog jamstva u korist Hrvatske banke za obnovu i razvitak i/ili drugih poslovnih banaka, za kreditno zaduženje društva 3. MAJ Brodogradilište d.d., Rijeka.

Sukladno spomenutoj Odluci, dana 9. rujna 2019. godine Ministarstvo financija izdalo je jamstvo Riznični broj F-005-19 u korist Hrvatske banke za obnovu i razvitak u iznosu od 150.000.000,00 kuna. Izdano jamstvo pokriva 100% ukupnog kreditnog zaduženja koje iznosi 150.000.000,00 kuna.

Dana 30. listopada 2019. godine temeljem Odluke Vlade Republike Hrvatske (Klasa: 022-03/19-04/385, Urbroj: 50301-25/27-19-1) od 19. rujna 2019. godine o davanju državnog jamstva u korist Hrvatske banke za obnovu i razvitak i/ili drugih poslovnih banaka, za kreditno zaduženje društva 3. MAJ Brodogradilište d.d., Rijeka za praćenje dovršetka broda Nov. 733 temeljem potpisanog Ugovora s kupcem Algoma Central Corporation, Canada, Ministarstvo financija izdalo je jamstvo Riznični broj F-006-19 u iznosu od 26.000.000,00 EUR što u protuvrijednosti kuna na dan izdavanja jamstva iznosi 193.698.466,00 kuna. Izdano jamstvo pokriva 100% ukupnog kreditnog zaduženja koje iznosi 26.000.000,00 EUR.

OPĆA BOLNICA PULA, PULA

Temeljem Odluke Vlade Republike Hrvatske od 7. studenoga 2019. godine (Klasa: 022-03/19-04/435, Urbroj: 50301-27/20-19-7) o davanju državnog jamstva u korist Erste&Steiermärkische Bank d.d., Rijeka, radi financiranja izgradnje i opremanja nove građevine Opće bolnice Pula, Pula, dana 30. prosinca 2019. godine, Ministarstvo financija izdalo je jamstvo Riznični broj F-007-19 u korist Erste&Steiermärkische Bank d.d., Rijeka u iznosu od 150.000.000,00 kuna. Izdano jamstvo pokriva 100% ukupnog kreditnog zaduženja koje iznosi 20.292.000,00 EUR u protuvrijednosti kuna obračunato po srednjem tečaju Hrvatske narodne banke na dan puštanja kredita u tečaj, a najviše do iznosa od 150.000.000,00 kuna.

KLINIČKI BOLNIČKI CENTAR RIJEKA, RIJEKA

Na sjednici održanoj dana 24. rujna 2015. godine Vlada Republike Hrvatske donijela je Odluku (Klasa: 022-03/15-03/434, Urbroj: 50301-04/12-15-3) o davanju državnog jamstva u korist Hrvatske banke za obnovu i razvitak, za kreditno zaduženje Kliničkog bolničkog centra Rijeka, radi financiranja izgradnje objekata i nabave opreme za novu bolnicu na lokalitetu Sušak – izgradnja objekata te je dana 5. srpnja 2018. godine donijela Odluku o izmjenama i dopunama navedene Odluke (Klasa: 022-03/18-04/166, Urbroj: 50301-27/20-18-2).

Dana 23. prosinca 2019. godine sukladno donesenim Odlukama, Ministarstvo financija izdalo je jamstvo Riznični broj F-008-19 u korist Hrvatske banke za obnovu i razvitak u iznosu od 330.000.000,00 kuna. Izdano jamstvo pokriva 100% ukupnog kreditnog zaduženja koje iznosi 330.000.000,00 kuna.

U sektoru prometa jamstva su izdana za društva: Zračna luka Osijek d.o.o., Hrvatske ceste d.o.o., HŽ Infrastruktura d.o.o. i Hrvatske autoceste d.o.o..

ZRAČNA LUKA OSIJEK D.O.O., KLISA (GRAD OSIJEK)

Temeljem Odluke Vlade Republike Hrvatske (Klasa: 022-03/19-04/23, Urbroj: 50301-27/20-15-5) od 7. veljače 2019. godine o davanju državnog jamstva u korist Hrvatske poštanske banke d.d., Zagreb, za kreditno zaduženje društva Zračna luka Osijek d.o.o., Osijek, radi izmirenja dospjelih kreditnih i drugih obveza sukladno Planu poslovanja Zračne luke Osijek d.o.o. za 2019. godinu, Ministarstvo financija izdalo je dana 9. travnja 2019. godine jamstvo Riznični broj F-001-19 u korist Hrvatske poštanske banke dioničko društvo, Zagreb u iznosu od 17.600.000,00 kuna. Izdano jamstvo pokriva 80% ukupnog kreditnog zaduženja koje iznosi 22.000.000,00 kuna.

HRVATSKE CESTE D.O.O.

Za društvo Hrvatske ceste d.o.o., Vlada Republike Hrvatske na sjednici održanoj dana 13. lipnja 2019. godine donijela je Odluku o davanju državnog jamstva u korist banaka: Zagrebačka banka d.d., Zagreb i Privredna banka Zagreb d.d., Zagreb, za kreditno zaduženje društva Hrvatske ceste d.o.o., radi financiranja obrtnih sredstava (Klasa: 022-03/19-04/216, Urbroj: 50301-27/12-19-2).

Sukladno spomenutoj Odluci dana 16. srpnja 2019. godine Ministarstvo financija izdalo je jamstvo Riznični broj F-002-19, u korist banaka: Zagrebačka banka d.d., Zagreb i Privredna banka Zagreb d.d., Zagreb u iznosu od 200.000.000,00 kuna. Izdano jamstvo pokriva 100% ukupnog kreditnog zaduženja koje iznosi 200.000.000,00 kuna.

HŽ INFRASTRUKTURA D.O.O.

Na sjednici održanoj dana 1. kolovoza 2019. godine Vlada Republike Hrvatske donijela je Odluku (Klasa: 022-03/19-04/276, Urbroj: 50301-27/25-19-3) o davanju državnog jamstva u korist OTP banke d.d., Split, za kreditno zaduženje društva HŽ Infrastruktura d.o.o., radi financiranja obnove željezničke infrastrukture.

Dana 20. rujna 2019. godine sukladno donesenoj Odluci, Ministarstvo financija izdalo je jamstvo Riznični broj F-003-19 u korist OTP banke d.d., Split, u iznosu od 350.000.000,00 kuna. Izdano jamstvo pokriva 100% ukupnog kreditnog zaduženja koje iznosi 350.000.000,00 kuna.

HRVATSKE AUTOCESTE D.O.O.

Za društvo Hrvatske autoceste d.o.o., Vlada Republike Hrvatske na sjednici održanoj dana 29. kolovoza 2019. godine donijela je Odluku o davanju državnog jamstva u korist banaka: Privredna banka Zagreb d.d., Zagreb, Zagrebačka banka d.d., Zagreb, Erste&Steiermärkische bank d.d., Rijeka, OTP banka d.d., Split, Hrvatska banka za obnovu i razvitak, Karlovačka banka d.d., Karlovac, Hrvatska poštanska banka d.d., Zagreb, Imex banka d.d., Split, Raiffeisenbank Austria d.d., Zagreb, Addiko Bank d.d., Zagreb, Croatia banka d.d., Zagreb i Istarska kreditna banka Umag d.d., Umag, za kreditno zaduženje društva Hrvatske autoceste d.o.o., radi refinanciranja kredita potpisanog s Deutsche Bank od 18. rujna 2014. godine (Klasa: 022-03/19-04/323, Urbroj: 50301-27/20-19-4).

Sukladno spomenutoj Odluci dana 5. rujna 2019. godine Ministarstvo financija izdalo je jamstvo Riznični broj F-004-19, u korist banaka: Privredna banka Zagreb d.d., Zagreb, Zagrebačka banka d.d., Zagreb, Erste&Steiermärkische bank d.d., Rijeka, OTP banka d.d., Split, Hrvatska banka za obnovu i razvitak, Karlovačka banka d.d., Karlovac, Hrvatska poštanska banka d.d., Zagreb, Imex banka d.d., Split, Raiffeisenbank Austria d.d., Zagreb, Addiko Bank d.d., Zagreb, Croatia banka d.d., Zagreb i Istarska kreditna banka Umag d.d., Umag u iznosu od 400.000.000,00 EUR što u protuvrijednosti kuna na dan izdavanja jamstva iznosi 2.958.574.000,00 kuna. Izdano jamstvo pokriva 100% ukupnog kreditnog zaduženja koje iznosi 400.000.000,00 EUR.

***ZAJMOVI UZ DRŽAVNO JAMSTVO***

Zajmovi međunarodnih financijskih institucija za koje jamči Republika Hrvatska (obveze nisu protestirane i nisu preuzete zakonima, nego je riječ o potencijalnim obvezama za Republiku Hrvatsku, koje se evidentiraju vanbilačno):

1. zajam EIB-a FINo. 90.622 (292,5 milijuna eura), za projekt HBOR Zajam za Mid-cap poduzeća i druge prioritete II / B; korisnik: Hrvatska banka za obnovu i razvitak (HBOR); zajam će se povlačiti u tranšama te je rok za otplatu svake tranše iskorištene za financiranje Mid-cap potprojekata najviše 12 godina od dana povlačenja tranše uključujući najviše 4 godina počeka, a za tranše iskorištene za financiranje Prioritetnih potprojekata rok za otplatu je najviše 15 godina od dana povlačenja tranše uključujući najviše 5 godina počeka na otplatu glavnice; zajam se može i jednokratno otplatiti i to u roku od najviše 8 godina za tranše iskorištene za financiranje Mid-cap potprojekata i najviše 10 godina za tranše iskorištene za financiranje Prioritetnih potprojekata; kamatna stopa određuje se prilikom povlačenja pojedinačnih tranši te može biti fiksna kamatna stopa ili promjenjiva kamatna stopa (EURIBOR ili LIBOR (za CHF, GBP i USD) + fiksna kamatna marža);
2. zajam EIB-a FINo. 85.442 (50 milijuna eura), za projekt Klinički bolnički centar Rijeka (KBCRI); korisnik: Hrvatska banka za obnovu i razvitak (HBOR); zajam će se povlačiti u tranšama te je rok za otplatu svake tranše najviše 25 godina od dana povlačenja tranše uključujući najviše 5 godina počeka na otplatu glavnice; kamatna stopa određuje se prilikom povlačenja pojedinačnih tranši te može biti fiksna kamatna stopa ili promjenjiva kamatna stopa (EURIBOR + fiksna kamatna marža);
3. zajam CEB-a LD 1980 (2018) (50 milijuna eura), za projekt "Bolnica za majku i dijete Rijeka"; korisnik: Hrvatska banka za obnovu i razvitak (HBOR); zajam će se povlačiti u tranšama te je rok za otplatu svake tranše najviše 15 godina od dana povlačenja tranše uključujući najviše 5 godina počeka na otplatu glavnice; kamatna stopa određuje se prilikom povlačenja pojedinačnih tranši te može biti fiksna kamatna stopa ili promjenjiva kamatna stopa (EURIBOR + fiksna kamatna marža);
4. zajam CEB-a LD 2006 (2019) (200 milijuna eura), za projekt Financiranje investicijskih projekata koje provode mikro, mala i srednja poduzeća (MMSP) te lokalna i regionalna samouprava i/ili drugi subjekti javnog sektora u Republici Hrvatskoj 2019.; korisnik: Hrvatska banka za obnovu i razvitak (HBOR); zajam će se povlačiti u tranšama te je rok za otplatu svake tranše najviše 15-20 godina od dana povlačenja tranše; kamatna stopa određuje se prilikom povlačenja pojedinačnih tranši te može biti fiksna kamatna stopa ili promjenjiva kamatna stopa (EURIBOR + fiksna kamatna marža).

***UKUPNO AKTIVNA JAMSTVA***

Potencijalne obveze na temelju danih aktivnih jamstava, evidentirane su u Glavnoj knjizi državnog proračuna na dan 31. prosinca 2019. godine u okviru izvanbilančne evidencije u iznosu od 46.350.340.264,72 kuna, a koja jamstva su dana za zaduživanje kod domaćih i inozemnih banaka u iznosu od 24.108.041.631,30 kuna te kod međunarodnih financijskih institucija u iznosu od 9.518.243.682,56 kuna. U navedeni iznos su uključene i potencijalne obveze za kredite Hrvatske banke za obnovu i razvitak u iznosu od 12.724.054.950,86 kuna za koje nisu davana pojedinačna jamstva, s obzirom da za navedene obveze na temelju Zakona o Hrvatskoj banci za obnovu i razvitak (Narodne novine broj 138/06 i 25/13) jamči Republika Hrvatska. Slijedom navedenoga ukupne potencijalne obveze na temelju danih aktivnih jamstava u odnosu na stanje krajem 2018. godine manje su za 4.461.288.863,52 kuna.

***PROTESTIRANA JAMSTVA***

U državnom proračunu za 2019. godinu na stavci izdataka za jamstvenu pričuvu planirana su sredstva u iznosu od 2.250.000.000,00 kuna.

U razdoblju od 1. siječnja do 31. prosinca 2019. godine na ime protestiranih jamstava izvršena su plaćanja na teret jamstvene pričuve u iznosu od 2.475.615.984,17 kuna.

Najznačajniji iznos po protestiranim jamstvima odnosi se na plaćanje kreditnih obveza Uljanik Grupe i to društva Uljanik d.d., Pula u iznosu od 1.971.572.945,27 kuna (od čega se iznos od 1.846.061.650,87 kuna odnosi na glavnicu, iznos od 97.174.150,56 kuna na redovnu kamatu te iznos od 28.337.143,84 kuna na naknadu, zateznu kamatu i ostale troškove), društva Uljanik Brodogradilište d.d., Pula u iznosu od 5.460.516,24 kuna što se u cijelosti odnosi na zateznu kamatu i društva 3. Maj Brodogradilište d.d., Rijeka u iznosu od 22.606.144,76 kuna (od čega se iznos od 602.745,24 kuna odnosi na redovnu kamatu te iznos od 22.003.399,52 kuna na naknadu).

Preostala plaćanja odnose se na izmirenje kreditnih obveza društva HŽ Infrastruktura d.o.o. u iznosu od 201.712.170,99 kuna (od čega se iznos od 182.153.795,56 kuna odnosi na glavnicu, iznos od 19.444.015,75 kuna na redovnu kamatu te iznos od 114.359,68 kuna na naknadu), društva Imunološki zavod d.d. u iznosu od 4.221.118,50 kuna (od čega se iznos od 4.144.225,36 kuna odnosi na glavnicu, iznos od 76.477,41 kuna na redovnu kamatu te iznos od 415,73 kuna na zateznu kamatu), društva Brodarski institut d.o.o. u iznosu od 5.975.432,19 kuna (od čega se iznos od 3.592.511,05 kuna odnosi na glavnicu te iznos od 2.382.921,14 kuna na redovnu kamatu), društva Uljanik plovidba d.d. u iznosu od 263.562.061,05 kuna (od čega se iznos od 260.858.874,05 kuna odnosi na glavnicu, iznos od 2.481.488,06 kuna na redovnu kamatu te iznos od 221.698,94 kuna na zateznu kamatu) i društva Đuro Đaković specijalna vozila d.d. u iznosu od 505.595,17 kuna (od čega se iznos od 505.294,77 kuna odnosi na redovnu kamatu i iznos od 300,40 kuna na naknadu).

Na ime potraživanja za protestirana i plaćena državna jamstva, tijekom 2019. godine izvršen je povrat sredstava u Državni proračun u iznosu od 49.993.431,67 kuna i stečene su dionice društava u iznosu od 126.114.718,80 kuna.

U stečajnom postupku društva Termomehanika d.o.o. u stečaju naplaćen je iznos od 53.536,60 kuna, u stečajnom postupku društva KIO d.o.o. u stečaju iznos od 208.745,74 kuna te u stečajnom postupku društva Produkcija Libertas d.o.o. u stečaju iznos od 55.991,55 kuna.

Za društva Helios Faros d.d. u stečaju, Vis d.d. u stečaju i Modra špilja d.d. u stečaju prihvaćeni su Stečajni planovi temeljem kojih se tražbine Ministarstva financija s osnova protestiranih i plaćenih državnih jamstava namiruju dijelom u novcu, a dijelom stjecanjem vlasničkih udjela u imovini društava.

Rješenjem Trgovačkog suda u Splitu Poslovni broj: 11.St-9/2015-365 od 21. studenoga 2018. godine potvrđen je Stečajni plan za društvo Helios Faros d.d. u stečaju. Navedeno Rješenje potvrđeno je Rješenjem Visokog trgovačkog suda Republike Hrvatske Poslovni broj: 77 Pž-7557/2018-4 od 27. veljače 2019. godine.

Sukladno Stečajnom planu tražbina Ministarstva financija prema društvu Helios Faros d.d. u stečaju s osnova protestiranih i plaćenih državnih jamstava djelom je namirena uplatom sredstava u korist Državnog proračuna u iznosu od 26.934.540,75 kuna, a dijelom stjecanjem dionica društva Helios Faros d.d. u stečaju u iznosu od 26.934.540,76 kuna. Za preostali iznos tražbine od 100.558.447,63 kuna na ime zateznih kamata u tijeku je sudski spor te će za slučaj da ta tražbina bude pravomoćnom presudom nadležnog suda u cijelosti ili djelomično utvrđena tražbinom Ministarstva financija, isto steći dionice društva Helios Faros d.d. u stečaju.

Nadalje, Rješenjem Trgovačkog suda u Splitu Poslovni broj: 1. St.-172/2014-291 od 22. svibnja 2019. godine potvrđen je Stečajni plan za društvo Vis d.d. u stečaju.

Sukladno Stečajnom planu tražbina Ministarstva financija prema društvu Vis d.d. u stečaju s osnova protestiranih i plaćenih državnih jamstava djelom je namirena uplatom sredstava u korist Državnog proračuna u iznosu od 12.523.456,71 kuna, dijelom stjecanjem dionica društva Vis d.d. u stečaju u iznosu od 46.318.406,58 kuna te je preostali iznos tražbine na ime zatezne kamate od 21.267.735,75 kuna otpisan.

Rješenjem Trgovačkog suda u Splitu Poslovni broj: 11.St-113/2014-347 od 16. srpnja 2019. godine potvrđen je Stečajni plan za društvo Modra špilja d.d. u stečaju.

Sukladno Stečajnom planu tražbina Ministarstva financija prema društvu Modra špilja d.d. u stečaju s osnova protestiranih i plaćenih državnih jamstava djelom je namirena uplatom sredstava u korist Državnog proračuna u iznosu od 10.217.160,32 kuna, a za preostali iznos tražbine od 52.861.771,46 kuna Ministarstvo financija steklo je dionice društva Modra špilja d.d. u stečaju.

Rješenjem Trgovačkog suda u Split Poslovni broj: 1 St-879/2018-42 od 19. lipnja 2019. godine utvrđeno je prihvaćanje plana restrukturiranja i potvrđen je predstečajni sporazum zaključen između dužnika Olma d.d. i njegovih vjerovnika. Navedeno Rješenje postalo je pravomoćno dana 5. srpnja 2019. godine.

Sukladno navedenom Rješenju, tražbinu Ministarstva financija s osnova protestiranog i plaćenog državnog jamstva u iznosu od 12.680.948,00 kuna društvo Olma d.d. isplatiti će u 16 tromjesečnih anuiteta, koji dospijevaju na prvi slijedeći dan nakon proteka roka počeka od 12 mjeseci, uz fiksnu godišnju kamatnu stopu od 4,5% počevši od pravomoćnosti Rješenja, a preostali iznos tražbine na ime zateznih kamata od 10.375.321,06 kuna je otpisan.

***POTRAŽIVANJA PO PROTESTIRANIM JAMSTVIMA***

Potraživanja za isplaćena jamstva i obračunane zatezne kamate na dan 31. prosinca 2019. godine iskazana su u iznosu 6.862.713.853,76 kuna, od čega se iznos od 6.177.612.486,30 kuna odnosi na glavnicu te iznos od 685.101.367,46 kuna na zateznu kamatu.

Od navedenog iznosa, potraživanja prijavljena u stečajni postupak iznose 4.808.412.228,86 kuna (glavnica iznosi 4.479.657.856,24 kuna i zatezna kamata iznosi 328.754.372,62 kuna), potraživanja prijavljena u predstečajni postupak iznose 369.340.888,19 kuna (glavnica iznosi 321.558.983,44 kuna i zatezna kamata iznosi 47.781.904,75 kuna), potraživanja koja se namiruju u ovršnom postupku iznose 58.575.304,97 kuna (glavnica iznosi 22.871.287,48 kuna i zatezna kamata iznosi 35.704.017,49 kuna), potraživanja u postupku provedbe isknjiženja temeljem odluka Vlade RH iznose 35.064.378,73 kuna i odnose se na glavnicu i preostalo su potraživanja od trgovačkih društava u iznosu 1.587.784.196,43 kuna (glavnica iznosi 1.317.328.226,72 kuna i zatezna kamata iznosi 270.455.969,71 kuna) i potraživanja od jedinica lokalne uprave u iznosu od 3.536.856,58 kuna (glavnica iznosi 1.131.753,69 kuna i zatezna kamata iznosi 2.405.102,89 kuna).

*Tablica 1. Potraživanja po protestiranim danim jamstvima, stanje 31. prosinca 2019.*















***OSTALA POTRAŽIVANJA***

Temeljem Odluke Vlade Republike Hrvatske od 1. ožujka 2018. godine o uređenju međusobnih obveza i potraživanja između Ministarstva financija i Centra za restrukturiranje i prodaju (Klasa:022-03/17-04/205, Urbroj:50301-25/18-18-2) (dalje u tekstu: CERP), Ministarstvo financija i CERP sklopili su dana 7. ožujka 2018. godine Sporazum o uređenju međusobnih obveza i potraživanja, koja su najvećim dijelom nastala u razdoblju od 2002. do 2004. godine.

Ističemo da su obveze CERP-a prema Ministarstvu financija u najvećoj mjeri preuzete od njegovih pravnih prednika, Hrvatskog fonda za privatizaciju i Agencije za upravljanje državnom imovinom.

Nadalje, Državni ured za reviziju, u Izvješću o obavljenoj reviziji CERP-a iz listopada 2015. godine, kao i u Izvješću o obavljenoj reviziji godišnjeg izvještaja o izvršenju državnog proračuna Republike Hrvatske za 2015. godinu, uzimajući u obzir iznos preuzetih potpuno nenaplativih potraživanja od pravnih prednika CERP-a, naložio je uskladiti međusobna potraživanja i obveze Ministarstva financija i CERP-a.

Iz tog razloga Vlada Republike Hrvatske donijela je navedenu Odluku temeljem koje je sklopljen navedeni Sporazum između Ministarstva financija i CERP-a.

Navedenim Sporazumom potraživanje Ministarstva financija u iznosu od 1.764.725.385,49 kuna reguliralo se na način da se:

* iznos od 98.373.829,01 kuna na ime protestiranih državnih jamstava kompenzirao s potraživanjem CERP-a prema Ministarstva financija;
* preostalo potraživanje na ime protestiranih državnih jamstava u iznosu od 342.590.076,40 kuna se otpisalo;
* ostala potraživanja Ministarstva financija od CERP-a u iznosu od 1.133.707.466,99 kuna otpisala su se u cijelosti;
* dio potraživanja Ministarstva financija od CERP-a u iznosu od 190.054.013,09 kuna s osnova otkupa potraživanja od Hrvatske poštanske banke regulirat će se sukladno Odluci o međusobnom podmirivanju dugovanja između HŽ Infrastrukture d.o.o., Agencije za upravljanje državnom imovinom i Republike Hrvatske (Klasa: 022-03/13-04/266, Urbroj: 50301-05/20-13-2) od 13. lipnja 2013. godine, te Odluci o izmjenama i dopuni Odluke o međusobnom podmirivanju dugovanja između HŽ Infrastrukture d.o.o., Agencije za upravljanje državnom imovinom i Republike Hrvatske (Klasa: 022-03/14-04/69, Urbroj: 50301-05/18-14-2) od 19. ožujka 2014. godine.

*Tablica 1. Potraživanja temeljem sporazuma o uređenju međusobnih obveza i potraživanja, stanje 31. prosinca 2019.*

|  |  |  |
| --- | --- | --- |
| **POTRAŽIVANJA TEMELJEM SPORAZUMA O UREĐENJU MEĐUSOBNIH OBVEZA I POTRAŽIVANJA** | | |
| *Račun* | *Naziv* | **Valuta  HRK** |
| ***137*** | ***Zajmovi ostalim izvanproračunskim korisnicima Državnog proračuna*** |
|  | | |
| **Red. broj** | **Dužnik** | **Stanje ukupnih potraživanja na 31.12.2019.** |
| 1. | CERP | 190.054.013,09 |
| **UKUPNO GOSPODARSTVO** | | **190.054.013,09** |
|  |  |  |
| **UKUPNO** | | **190.054.013,09** |

Na sjednici Vlade Republike Hrvatske održanoj 8. travnja 1999. godine u svezi sa financijskom konsolidacijom i sanacijom Geotehnike d.d. donesen je Zaključak prema kojem Republika Hrvatska, Ministarstvo financija preuzima obveze Geotehnike d.d. po kreditima Londonskog i Pariškog kluba u zamjenu za potraživanja koje je Geotehnika d.d. imala prema Sudanu na ime realiziranih projekata.

Temeljem istog Zaključka dana 1. rujna 1999. godine Republika Hrvatska, Ministarstvo financija i Geotehnika d.d. sklopile su Ugovor o prijenosu ovjerenih i dospjelih potraživanja Geotehnike d.d. iz Sudana na Republiku Hrvatsku. Navedenim Ugovorom određeno je da Geotehnika d.d. prenosi na Republiku Hrvatsku dospjela i ovjerena potraživanja iz Sudana u iznosu od 30.707.000 USD.

*Tablica 2. Potraživanja prema Republici Sudan (Geotehnika d.d. - Londonski i pariški klub), stanje 31. prosinca 2019.*

|  |  |  |  |
| --- | --- | --- | --- |
| **POTRAŽIVANJA PREMA REPUBLICI SUDAN (GEOTEHNIKA d.d. - LONDONSKI I PARIŠKI KLUB)** | | | |
| *Račun* | *Naziv* | **Valuta  USD** | **Valuta  HRK** |
| ***1641*** | ***Potraživanja za prihode od financijske imovine*** |
|  | | | |
| **Red. broj** | **Dužnik** | **Stanje ukupnih potraživanja na 31.12.2019. u valuti** | **Stanje ukupnih potraživanja na 31.12.2019.** |
| 1. | REPUBLIKA SUDAN | 30.707.000,00 | 204.198.786,37 |
| **UKUPNO** | | **30.707.000,00** | **204.198.786,37** |
|  |  |  |  |
| **UKUPNO** | | **30.707.000,00** | **204.198.786,37** |